El a povestit că și-a făcut culcuș în timpul nopții din câteva crengi, că i-a fost frig și că a plouat. După ce le-a spus reporterilor despre aventura lui, Ayan a izbucnit în lacrimi, în brațele mamei.
Ayan: Am văzut lupul! Reporter: Ai văzut lupul? Ayan: Da! Reporter: Și era mare? Ce-ai făcut? Te-ai urcat în copac? Ayan: Da... M-am ascuns! Reporter: Unde te-ai ascuns? Ayan: M-am ascuns! Reporter: Nu ți-a fost frig? Ayan: Da, a fost frig! Și a venit ploaia!
Vizibil marcat de ce i s-a intâmplat, Ayan a izbucnit în lacrimi și s-a ascuns în brațele mamei. Aceasta nu mai are cuvinte de mulțumire pentru cei care i-au găsit copilul și pentru toate persoanele care s-au implicat în salvarea copilului ei.
"Au fost atât de bine organizați, încât nu știu, n-am văzut în viața mea... Vreau să le mulțumesc din tot sufletul și din toată inima că au fost alături de noi în cele mai cumplite momente și ne-au ajutat toți, din toate părțile", a spus femeia.
Ayan a dispărut duminică. Copilul din localitatea Tudora se afla în vizită la o cunoştinţă, împreună cu familia, şi a părăsit locuinţa respectivă, iar cei apropiaţi nu au reuşit să-l găsească.
A fost căutat timp de 25 de ore de sute de persoane - forțe de ordine și voluntari - fiind găsit în pădure, la 3 kilometri de casă, în apropierea unui schit.